CELEX: 32010D0214
Language: da
Date: 2010-04-12 00:00:00
Title: 2010/214/: Kommissionens afgørelse af 12. april 2010 om afgiftsfritagelse ved indførsel af varer, der er bestemt til gratis uddeling til eller gratis bliver stillet til rådighed for ofrene for jordskælvet i april 2009 i Den Italienske Republik (meddelt under nummer K(2010) 2227)

13.4.2010   
            
            
               DA
            
            
               Den Europæiske Unions Tidende
            
            
               L 92/10
            
         KOMMISSIONENS AFGØRELSE
   af 12. april 2010
   om afgiftsfritagelse ved indførsel af varer, der er bestemt til gratis uddeling til eller gratis bliver stillet til rådighed for ofrene for jordskælvet i april 2009 i Den Italienske Republik
   (meddelt under nummer K(2010) 2227)
   (Kun den italienske udgave er autentisk)
   (2010/214/EU)
   EUROPA–KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (1), særlig artikel 76,
   under henvisning til ansøgningerne af 17. april 2009 og 4. januar 2010 fra Den Italienske Republiks regering om afgiftsfritagelse ved indførsel af varer, der er bestemt til gratis uddeling til eller gratis bliver stillet til rådighed for ofrene for jordskælvet i april 2009 i Den Italienske Republik, og
   ud fra følgende betragtninger:
   
               (1)
            
            
               Et jordskælv er en katastrofe som omhandlet i kapitel XVII C i forordning (EF) nr. 1186/2009, og der skal derfor gives tilladelse til afgiftsfritagelse ved indførsel af varer, som opfylder betingelserne i den nævnte forordnings artikel 74-80.
            
         
               (2)
            
            
               For at holde Kommissionen passende underrettet om anvendelsen af de varer, der er omfattet af afgiftsfritagelsen, skal Den Italienske Republiks regering meddele de foranstaltninger, den har truffet for at hindre, at disse varer anvendes på anden vis end foreskrevet.
            
         
               (3)
            
            
               Kommissionen skal også underrettes om indførslens omfang og art.
            
         
               (4)
            
            
               De øvrige medlemsstater er blevet konsulteret i overensstemmelse med artikel 76 i forordning (EF) nr. 1186/2009 —
            
         VEDTAGET DENNE AFGØRELSE:
   Artikel 1
   1.   Varer, der indføres til fri omsætning af statsorganer eller organisationer, som er godkendt af de kompetente italienske myndigheder, og som disse uddeler gratis til ofre for jordskælvet i april 2009 i Den Italienske Republik, eller som disse gratis stiller til rådighed, idet de pågældende organisationer dog bevarer ejendomsretten, fritages for afgifter som omhandlet i artikel 2, stk. 1, litra a), i forordning (EF) nr. 1186/2009.
   2.   Varer, der indføres til fri omsætning af hjælpeenheder til dækning af deres behov i den tid, aktionen varer, omfattes ligeledes af afgiftsfritagelsen.
   Artikel 2
   Den Italienske Republiks regering sender senest den 30. juni 2010 Kommissionen en liste over de i artikel 1, stk. 1, omhandlede godkendte organisationer.
   Artikel 3
   Den Italienske Republiks regering sender senest den 30. juni 2010 Kommissionen alle oplysninger, opdelt efter de væsentligste varegrupper, om arten og antallet af de forskellige varer, for hvilke fritagelsen gælder i henhold til bestemmelserne i artikel 1.
   Artikel 4
   Den Italienske Republiks regering underretter Kommissionen om de foranstaltninger, den træffer for at sikre, at bestemmelserne i artikel 78, 79 og 80 i forordning (EF) nr. 1186/2009 overholdes.
   Artikel 5
   Artikel 1 i nærværende afgørelse finder anvendelse på indførsler foretaget fra den 6. april 2009 til den 31. maj 2010.
   Artikel 6
   Denne afgørelse er rettet til Den Italienske Republik.
   
      Udfærdiget i Bruxelles, den 12. april 2010.
      
         
            På Kommissionens vegne
         
         Algirdas ŠEMETA
         
            Medlem af Kommissionen
         
      
   
   
      (1)  EUT L 324 af 10.12.2009, s. 23.